Il-Gvern bi ftehim biex Malta jkollha garanzija ta' vaċċin għall-popolazzjoni kollha kontra l-Covid-19
Imtella' Ġunju 16, 2020 Il-Gvern Malti daħal fi ftehim ma' pajjiżi oħra tal-Unjoni Ewropea biex Malta jkollha garanzija ta' vaċċin għall-popolazzjoni kollha kontra l-Covid-19 malli dan ikun fis-suq. Id-Deputat Prim Ministru u Ministru tas-Saħħa Chris Fearne qal liċ-Ċentru tal-Aħbarijiet li l-ftehim għal erbat mitt miljun doża sar minn alleanza ta' pajjiżi Ewropej mal-kumpanija AstraZeneca. Il-Ministru Fearne nħass ottimist li l-vaċċin ser ikun approvat u fis-suq sa Novembru li ġej. Sadanittant l-awtoritajiet tas-saħħa kkonfermaw sitt każi ġodda tal-Covid-19 f'Malta filwaqt li ħames pazjenti li kellhom il-virus fiequ. Il-kumpanija farmaċewtika AstraZeneca bdiet il-provi fuq il-bnedmin tal-vaċċin esperimentali kontra l-Covid-19 li żviluppat fuq il-bażi ta' riċerka li saret mill-Università ta' Oxford. Il-kumpanija, waħda minn diversi kumpaniji li qed jesperimentaw biex ikunu l-ewwel fis-suq bil-vaċċin kontra l-Coronavirus, mir-riżultati sa issa hija fiduċjuża li sal-aħħar tas-sena tkun tista' tibda l-produzzjoni tal-vaċċin. Anke l-produzzjoni nfisha tal-vaċċin hija meqjusa sfida minħabba d-domanda globali għalih minħabba li l-virus nfirex mad-dinja kollha. Is-Sibt li għadda, il-kumpanija ffirmat ftehim għal 400 miljun doża tal-vaċċin ma' alleanza Ewropa magħmula mill-Italja, il-Ġermanja, Franza u l-Olanda. Id-Deputat Prim Ministru Chris Fearne qal li Malta issa hija wkoll parti minn dal-ftehim. "Aħna f'dawn il-ġranet kellna taħditiet ma' dan il-grupp, speċjalment tramite l-Ministru tas-Saħħa Taljan. U lbieraħ wasalna fi ftehim biex Malta tkun parti minn din l-inizjattiva biex b'hekk meta l-vaċċin jiġi fis-suq Malta tkun waħda mill-ewwel pajjiżi Ewropej li jkollha aċċess għalih. Iċ-ċittadin Maltin jirċievu l-vaċċin fl-istess żmien li jirċevuh iċ-ċittadini fil-Ġermanja, l-Italja, l-Olanda u Franza. Minħabba s-sensittivita kummerċjali, Dr Fearne ma riedx jiżvela d-depożitu li Malta għamlet biex tkun assigurata l-provvista tal-vaċċin il-ġdid. "Malta ħa tkun bħal dawn il-pajjiżi, li nkunu qed nagħmlu ordni biex ikollna vaċċin għall-poplu kollu Malti." Dr Fearne qal li għalkemm fil-bidu kien hemm il-ħsieb li l-ewwel dożi tal-vaċċin jingħataw lil persuni vurnerabbli u l-ħaddiema fil-qasam tas-saħħa, bil-ftehim Malta ser ikollha dożi għall-popolazzjoni kollha. Żied jgħid li bid-daqs tal-popolazzjoni ta' Malta, ma kienx possibbli li tinnegozja dal-ftehim u għalhekk stinkat biex tissieħeb f'din l-alleanza Ewropea. Rapporti fil-midja internazzjonali qalu li l-ftehim mal-alleanza Ewropej ser ikopri parti sew mill-ispiża tar-riċerka li saret mill-Università ta' Oxford. Sadanittant, ġie ppubblikat l-avviż legali li bih l-emerġenza tas-saħħa pubblika ser tintemm uffiċjalment fl-aħħar ta' dax-xahar. Fl-aġġornament ta' kuljum dwar is-sitwazzjoni tal-Covid-19 f'Malta, l-awtoritajiet tas-saħħa qalu li fl-aħħar 24 seigħa sa nofsinhar instabu sitt każi ġodda minn 1,236 swab. Qalu li żewġ każijiet tal-lum huma parti minn cluster filwaqt li erba' każijiet l-oħra huma sporadiċi. Fl-istess perjodu ħames pazjenti li kellhom il-virus issa ġew dikjarati mfejqa u b'hekk għad hemm 39 każi attivi. Quddiem dawn iċ-ċifri, il-Ministru Fearne qal li l-awtoritajiet jibqgħu jinsistu biex jittieħdu l-prekawzjonijiet rakkommandati mill-awtoritajiet tas-saħħa għaliex il-virus jibqa' infettiv sakemm ikollna l-vaċċin għalih.